Document ID: 32010R1124

REGULAMENTUL (UE) NR. 1124/2010 AL CONSILIULUI
din 29 noiembrie 2010
de stabilire, pentru 2011, a posibilităților de pescuit pentru anumite resurse halieutice și grupe de resurse halieutice aplicabile în Marea Baltică
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 43 alineatul (3),
având în vedere propunerea Comisiei Europene,
întrucât:
(1)
În conformitate cu articolul 43 alineatul (3) din tratat, Consiliul, la propunerea Comisiei, ar trebui să adopte măsuri de stabilire și alocare a posibilităților de pescuit.
(2)
Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (1) prevede adoptarea măsurilor necesare pentru asigurarea accesului la ape și resurse și exercitarea durabilă a activităților de pescuit, pe baza recomandărilor științifice disponibile și, în special, a raportului elaborat de Consiliul științific, tehnic și economic pentru pescuit (CSTEP).
(3)
Consiliul este însărcinat să adopte măsuri de stabilire și alocare a posibilităților de pescuit pe zonă de pescuit sau pe grupe de pescuit, inclusiv anumite condiții legate din punct de vedere funcțional de acestea, după caz. Posibilitățile de pescuit ar trebui distribuite între statele membre într-un mod care să asigure fiecărui stat membru o anumită stabilitate în activitățile de pescuit pentru fiecare resursă sau zonă de pescuit și ținându-se cont în mod adecvat de obiectivele politicii comune în domeniul pescuitului, stabilite în Regulamentul (CE) nr. 2371/2002.
(4)
Capturile totale admisibile (TAC) ar trebui să fie stabilite pe baza recomandărilor științifice disponibile, ținându-se seama de anumite aspecte biologice și socioeconomice și asigurând totodată un tratament echitabil al sectoarelor de pescuit, precum și de opiniile exprimate cu ocazia consultărilor părților interesate, în special în cadrul reuniunilor cu Comitetul consultativ pentru pescuit și acvacultură și consiliile consultative regionale.
(5)
Pentru resursele care fac obiectul unor planuri multianuale specifice, posibilitățile de pescuit ar trebui stabilite în conformitate cu normele prevăzute în planurile respective. În consecință, ar trebui stabilite limite de captură și limite ale efortului de pescuit pentru resursele de cod de Atlantic din Marea Baltică, în conformitate cu normele prevăzute în Regulamentul (CE) nr. 1098/2007 al Consiliului din 18 septembrie 2007 de stabilire a unui plan multianual pentru resursele de cod din Marea Baltică și pentru unitățile piscicole de exploatare a resurselor respective (2).
(6)
Posibilitățile de pescuit prevăzute în prezentul regulament sunt utilizate în condițiile prevăzute de Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului (3), în special articolele 33 și 34 referitoare la înregistrarea capturilor și a efortului de pescuit și la transmiterea datelor privind epuizarea posibilităților de pescuit. Prin urmare, este necesară specificarea codurilor care trebuie folosite de statele membre atunci când transmit Comisiei date privind debarcările de resurse care fac obiectul prezentului regulament.
(7)
În conformitate cu articolul 2 din Regulamentul (CE) nr. 847/96 al Consiliului din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit (4), trebuie identificate resursele care fac obiectul diferitelor măsuri menționate în respectivul regulament.
(8)
Pentru a asigura pescarilor din Uniune mijloace suficiente de trai, este important ca aceste zone de pescuit să fie deschise la 1 ianuarie 2011,
ADOPTĂ PREZENTUL REGULAMENT:
CAPITOLUL I
DOMENIU DE APLICARE ȘI DEFINIȚII
Articolul 1
Obiectul
Prezentul regulament stabilește, pentru 2011, posibilitățile de pescuit pentru anumite resurse halieutice și grupe de resurse halieutice aplicabile în Marea Baltică.
Articolul 2
Domeniul de aplicare
Prezentul regulament se aplică navelor UE care operează în Marea Baltică.
Articolul 3
Definiții
În sensul prezentului regulament se aplică următoarele definiții:
(a)
zonele Consiliului Internațional pentru Explorarea Apelor Maritime (ICES) sunt zonele geografice precizate în anexa I la Regulamentul (CE) nr. 2187/2005 al Consiliului din 21 decembrie 2005 pentru conservarea, prin măsuri tehnice, a resurselor halieutice din Marea Baltică și strâmtorile Belts și Sound (5);
(b)
„Marea Baltică” înseamnă subdiviziunile ICES 22-32;
(c)
„navă UE” înseamnă o navă de pescuit care arborează pavilionul unui stat membru și care este înmatriculată în Uniune;
(d)
„captură totală admisibilă (TAC)” înseamnă cantitatea de pește care poate fi pescuită anual dintr-o resursă halieutică;
(e)
„cotă” înseamnă o proporție din TAC alocată Uniunii, unui stat membru sau unei țări terțe;
(f)
„zi de absență din port” înseamnă orice perioadă neîntreruptă de 24 de ore sau o parte a acesteia în decursul căreia nava nu se află în port.
CAPITOLUL II
POSIBILITĂȚI DE PESCUIT
Articolul 4
TAC și alocări
TAC, alocarea acestor TAC statelor membre și condițiile legate din punct de vedere funcțional de acestea, după caz, figurează în anexa I.
Articolul 5
Dispoziții speciale privind alocările
(1) Alocarea posibilităților de pescuit statelor membre, stabilită în prezentul regulament, nu aduce atingere:
(a)
schimburilor efectuate în conformitate cu articolul 20 alineatul (5) din Regulamentul (CE) nr. 2371/2002;
(b)
realocărilor efectuate în conformitate cu articolul 37 din Regulamentul (CE) nr. 1224/2009;
(c)
debarcărilor suplimentare permise în conformitate cu articolul 3 din Regulamentul (CE) nr. 847/96;
(d)
cantităților reținute în conformitate cu articolul 4 din Regulamentul (CE) nr. 847/96;
(e)
deducerilor efectuate în conformitate cu articolele 37, 105, 106, și 107 din Regulamentul (CE) nr. 1224/2009.
(2) Cu excepția cazurilor în care există dispoziții contrare în anexa I la prezentul regulament, articolul 3 din Regulamentul (CE) nr. 847/96 se aplică resurselor care fac obiectul unor TAC de precauție, iar articolul 3 alineatele (2) și (3) și articolul 4 din respectivul regulament se aplică resurselor care fac obiectul unor TAC analitice.
Articolul 6
Condiții pentru debarcarea capturilor și a capturilor accidentale
Peștii din resursele pentru care sunt fixate limite ale capturilor sunt reținuți la bord sau debarcați numai în cazul în care:
(a)
capturile au fost efectuate de nave ale unui stat membru care are o cotă, iar această cotă nu este epuizată; sau
(b)
capturile constau dintr-o fracțiune a unei cote a Uniunii care nu a fost alocată în cote statelor membre, iar această cotă a Uniunii nu a fost epuizată.
Articolul 7
Limite ale efortului de pescuit
(1) Limitele efortului de pescuit sunt stabilite în anexa II.
(2) Limitele menționate la alineatul (1) se aplică de asemenea subdiviziunilor ICES 27 și 28.2 în măsura în care Comisia nu a luat, în conformitate cu articolul 29 alineatul (2) din Regulamentul (CE) nr. 1098/2007, o decizie de excludere a subdiviziunilor respective de la aplicarea restricțiilor prevăzute la articolul 8 alineatul (1) litera (b), articolul 8 alineatele (3), (4) și (5) și la articolul 13 din respectivul regulament.
(3) Limitele menționate la alineatul (1) nu se aplică subdiviziunii ICES 28.1 în măsura în care Comisia nu a luat, în conformitate cu articolul 29 alineatul (4) din Regulamentul (CE) nr. 1098/2007, o decizie de aplicare în respectiva subdiviziune a restricțiilor prevăzute la articolul 8 alineatul (1) litera (b) și articolul 8 alineatele (3), (4) și (5) din Regulamentul (CE) nr. 1098/2007.
CAPITOLUL III
DISPOZIȚII FINALE
Articolul 8
Transmiterea datelor
Atunci când, în conformitate cu articolele 33 și 34 din Regulamentul (CE) nr. 1224/2009, statele membre transmit Comisiei date privind debarcările de resurse capturate, acestea utilizează codurile resurselor prevăzute în anexa I la prezentul regulament.
Articolul 9
Intrare în vigoare
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Regulamentul se aplică de la 1 ianuarie 2011.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 noiembrie 2010.

Labels: 20
6